Þingræður haldnar á Alþingi Íslendinga



Herra forseti. Ég hefði vænzt þess, að hv. form. menntmn. tæki hér til máls við framhald umr., þótt ekki væri til annars en gera grein fyrir áliti því, sem mér er kunnugt um að hv. n, hefur borizt frá stjórn félagsheimilasjóðs. Það er álitsgerð sú, sem ég óskaði eftir að lægi fyrir, áður en þetta mál yrði endanlega afgreitt hér hjá hv. þd. Ég vil nú, áður en ég held lengra áfram mínu máli, óska þess, að hv. þd. verði gerð grein fyrir þessari álitsgerð, og óska þess að mega sjálfur fá tækifæri til þess að sjá hana.



Herra forseti. Að loknum fundi í þessari hv. deild, þegar þetta mál var til umr. síðast, komu þeir til mín hv. 2. þm. Árn. og hv. 6. þm. Reykv., sem háðir eiga sæti í menntmn., og óskuðu eftir, að leitað væri álits íþróttanefndar ríkisins í þessu máli, en sú ósk hafði ekki komið fram í n. áður. Ég taldi ekki ástæðu til að boða til fundar út af þessu, en kvaðst skyldi verða við þessum tilmælum þeirra þá strax, að óska eftir þessu áliti, þótt við hefðum haft álit frá því árinu áður frá þessari sömu nefnd. Þeir tjáðu sig ánægða með það, ef ég gerði þetta, og það gerði ég samdægurs og bað um, að þessi umsögn íþróttanefndar bærist þinginu, áður en málið kæmi á dagskrá, sem yrði væntanlega næsta fundardag, sem bar upp á mánudag. Þetta álit kom, og ég fékk þeim það í hendur (hv. 6. þm. Reykv. tók við því af mér), til þess að þeir gætu kynnt sér það, og það munu þeir báðir hafa gert. En mér hefur ekki borizt það í hendur aftur. Ég held, að ég hafi gert þarna skyldu mína, að láta þeim í té þetta álit, fyrst að fá það eins fljótt og hægt var og síðan að láta þeim það í té, til þess að þeir gætu kynnt sér það. Ég vænti þess, að þetta álit íþróttanefndar sé einhvers staðar tiltækt og að þeir hv. þm. hafi kynnt sér málið, því að það er orðið nokkuð langt síðan þetta var á dagskrá.

Forseti (BSt): Ýmsa hv. þm. í d. virðist vanta upplýsingar í þessu máli til þess að geta tekið fulla afstöðu til þess, og tel ég því rétt að veita frest, til þess að menn geti kynnt sér þau gögn, sem fyrir liggja í málinu, og er því umr. frestað og málið tekið út af dagskrá, og er þá dagskrá lokið.



Herra forseti. Eftir að forseti varð við þeim óskum mínum í gær að taka málið út af dagskrá, svo að við gætum haldið fund í landbn. til að athuga till., sem fram var komin um breytingu við 19. gr., þá héldum við fund og urðum sammála um það, fjórir nm., að leggja til, að flutt yrði brtt. við brtt. á þskj. 346, líkt eins og ég talaði um í gær. Þessi friðunarákvæði í 19. gr. eru, eins og við allir vitum, almenns eðlis og miðuð við það, sem talið er þörf á að friða til þess að tryggja laxastofninn í ánum. Við höfum áður samþykkt grein í frv., þar sem gert er ráð fyrir, að safnað verði skýrslum, sem geri mögulegt að fylgjast betur með, hvort fiskstofninn í einhverju vatnahverfi helzt við eða er að ganga til þurrðar. Það var allt þeirra manna, sem sömdu þetta lagafrumvarp upprunalega, að það væri þörf á því að hafa friðunartímann hér almennt svona langan. Þess vegna lengdu þeir friðunartímann fyrir þessari veiði, sem um ræðir í þessari brtt., úr tveim sólarhringum upp í þrjá. Þess vegna takmörkuðu þeir stangarveiðina við hálfan sólarhringinn. Þess vegna takmörkuðu þeir dagana um ádráttinn við tvo daga í viku og reyndu að samrýma þetta allt saman með því að auka friðunina, auka möguleikana til þess, að laxinn kæmist upp árnar og upp á hrygningarstaðina. Þessu vil ég ekki hrófla við almennt séð og við í meiri hl. Hins vegar erum við inni á því, að það geti verið rétt, sem hv. 2. þm. Árn. heldur fram, að i einstaka ám sé ekki þörf á því að hafa friðunina svona langa, og þess vegna leggjum við til, að bægt verði að gefa heimild til þess með brtt., sem prentuð er á þskj. 355, að stytta friðunina, þegar svo ber undir, niður í það, sem hún er í gömlu lögunum, 60 tíma, og gerum það þó ekki nema með þessa einu veiðiaðferð. Við látum stangarveiðina vera, bara hálfan dag, aldrei lengur, og við látum ádráttinn ekki vera nema tvo daga í viku og gefum þeim enga heimild til að breyta því. Tillagan gefur þeim heimild til að hnika þarna til, stytta veiðitímann, þegar svo ber undir, og mér skilst, að þeir, sem að frv. stóðu, a.m.k. 2. þm. Reykv., Björn Ólafsson - við hann hef ég talað - og eins veiðimálastjóri, geti báðir fallizt á þessa till. og muni verða henni meðmæltir. Við leggjum þess vegna til, þessir fjórir nm., að till. 2. þm. Árn. sé breytt í þá átt, sem segir í till. okkar á þskj. 355.